646/2022

Útdráttur

Staðfestur var úrskurður héraðsdóms þar sem nafngreindum fjarskiptafyrirtækjum var gert að veita L nánar tilgreindar upplýsingar í tengslum við rannsókn máls, sbr. 80. og 83. gr. laga nr. 88/2008 um meðferð sakamála.

Úrskurður Landsréttar

Landsréttardómararnir Á-kk-nf H-kk-nf, J-kk-nf S-kk-nf og K-kk-nf H-kk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 21. október 2022, sem barst réttinum ásamt kærumálsgögnum 24. sama mánaðar. Kærður er úrskurður Héraðsdóms Reykjavíkur 20. október 2022 í málinu nr. R- [...]/2022 þar sem fallist var á kröfu sóknaraðila um að fjarskiptafyrirtækjunum A hf., B hf., C ehf., D ehf., E ehf. og F ehf. yrði gert skylt að veita honum upplýsingar um úr og í hvaða símanúmer hringt var úr og í símanúmerin [...], [...], [...], [...], [...], [...] og önnur símanúmer sem varnaraðili og félagið Y ehf., kt. [...], sem varnaraðili sé í fyrirsvari fyrir, hafi haft til umráða frá 3. febrúar 2022 til og með 19. október sama ár og IMEI númer sem viðkomandi símanúmer hafi notað á sama tímabili, jafnframt sendar og mótteknar sms sendingar og samtöl við talhólf greindra númera, og jafnframt að upplýst yrði um hverjir væru rétthafar allra þeirra númera sem þannig hefðu tengst greindum númerum á sama tíma. Jafnframt var fallist á kröfu sóknaraðila um að fjarskiptafyrirtækjunum yrði gert skylt að veita upplýsingar um netnotkun símanna sem og tengingar þeirra við símsenda, hvort sem er vegna símtala eða netnotkunar og upplýsinga um gagnanotkun og gagnamagn þeirra símanúmera sem krafan beindist að á sama tímabili. Þá var fallist á kröfu sóknaraðila um að fjarskiptafyrirtækjunum yrði gert skylt að veita upplýsingar um þau símanúmer sem tengst hafi IMEI/IMSEI númerum símtækjanna sem ofangreind númer voru notuð í á sama tímabili. Loks var fallist á kröfu sóknaraðila um að fjarskiptafyrirtækjunum yrði gert skylt að veita upplýsingar um hvaða endurvarpa (BASE- stöðvar) í fjarskiptakerfum fyrirtækjanna símtöl hefðu farið úr og í ofangreind númer og önnur símanúmer og símtæki sem varnaraðili hefði haft í umráðum á sama tíma. Kæruheimild er í i-lið 1. mgr. 192. gr. laga nr. 88/2008 um meðferð sakamála.

2

Sóknaraðili krefst staðfestingar hins kærða úrskurðar.

3

Varnaraðili krefst þess aðallega að hinn kærði úrskurður verði felldur úr gildi en til vara að krafa sóknaraðila verði afmörkuð við styttra tímabil.

Niðurstaða

4

Samkvæmt 80. gr. laga nr. 88/2008 er heimildin til að leggja fyrir fjarskiptafyrirtæki að veita upplýsingar um símtöl eða önnur fjarskipti bundin við tiltekinn síma, tölvu eða annars konar fjarskiptatæki. Að því gættu en að öðru leyti með vísan til forsendna hins kærða úrskurðar verður hann staðfestur á þann hátt semí úrskurðarorði greinir.

Úrskurðarorð :

A hf., B hf., C ehf., D ehf., E ehf. og F ehf. er skylt að veita sóknaraðila, lögreglustjóranum á höfuðborgarsvæðinu, upplýsingar um úr og í hvaða símanúmer hringt var úr og í símanúmerin [...], [...], [...], [...], [...], [...]frá 3. febrúar 2022 til og með 19. október sama ár og IMEI númer sem viðkomandi símanúmer notuðu á sama tímabili. Fjarskiptafyrirtækin skulu jafnframt veita sóknaraðila upplýsingar um sendar og mótteknar sms sendingar og samtöl við talhólf greindra númera og upplýsa hverjir séu rétthafar allra þeirra númera sem þannig tengdust áðurnefndum númerum á sama tíma. Fjarskiptafyrirtækin skulu einnig veita sóknaraðila upplýsingar um netnotkun símanna og tengingar þeirra við símsenda, hvort sem er vegna símtala eða netnotkunar og upplýsingar um gagnanotkun og gagnamagn símanúmeranna á sama tímabili. Enn fremur skulu fjarskiptafyrirtækin veita upplýsingar um þau símanúmer sem tengdust IMEI/IMSEI númerum símtækjanna sem ofangreind númer voru notuð í á sama tímabili. Þá skulu fjarskiptafyrirtækin veita lögreglustjóra upplýsingar um hvaða endurvarpa (BASE- stöðvar) í fjarskiptakerfum þeirra símtöl fóru úr og í framangreind númer á sama tíma.